Hüvelygyulladás (vaginitis) - Dr Zatik szülész-nőgyógyász Debrecen
A hüvelygyulladás (Vaginitis)
A hüvelygyulladást - orvosi nevén vaginitist - legtöbbször a hüvelyben elszaporodó mikroorganizmusok okozzák. A fertőzés terjedhet szexuális úton is. A menopauza életkorában lévő hölgyek esetében kifejlődhet ún. atrófiás vaginitis is, melyet nem fertőzések, hanem hormonális változások idéznek elő. A menzesz előtt minden nő hüvelyéből ürül némi váladék, amely kisebb-nagyobb foltot hagy a fehérneműn. A menzesz közti időszakban a hüvelyből észlelt fehérfolyás gyakran nem fertőzéstől ered, hanem okozhatja általános legyengülés, valamilyen szervi betegség, hormonzavar, nemi izgalom, vagy éppen ellenkezőleg, jele lehet a partnertől való idegenkedésnek is. Hüvelybe helyezett fogamzásgátlók elleni allergiás reakció következménye is lehet, de a közösülés is felsértheti a nyálkahártyát, melynek folyás a következménye. A visszatérő hüvelygyulladást kezelni kell, hiszen nagyon kellemetlen tünetekkel jár, és a szexuális életet is megkeserítheti.
Az akut hüvelygyulladás általában felfázás, antibiotikum-szedés, avagy fertőzött fürdővíz, WC használat, de legfőképpen szexuális kontaktus kapcsán alakul ki. A hosszú időn át fennálló, időszakos fellángolásokkal súlyosbított gyulladásoknál a betegség okai a szervezeten belül is keresendők. Ha az immunrendszer és a hüvely helyi védekező mechanizmusai legyengülnek, akkor a hüvelyben jelen lévő baktériumok és/vagy gombák - melyek egészséges nőknél is jelen vannak, de panaszokat nem okoznak - túlszaporodnak, és különféle gyulladásos tüneteket okozhatnak. Mosószer-, kozmetikum- és óvszer-túlérzékenység, vagy cukorbetegség is provokálhat hüvelygyulladást!
A hüvelyfertőzések leggyakoribb kórokozói, kiváltó okai
Mikroorganizmusok által okozott fertőzés
Baktériumok: pl. Chlamydia, Neisseria gonorrhoeae
Protozoonok: pl. Trichomonas fajok
Vírusok: pl. genitális herpesz
A hüvely felszínét beborító hámszövet a változás korába érkező nőknél szárazzá és sérülésekre, gyulladásra hajlamossá válik
A spermaölő szerekkel, irrigátorokkal, dezodoránsokkal szembeni érzékenység
Bentfelejtett tampon
Antibiotikus kezelés utóhatása
Uszodából, WC ülőkéről átterjedő fertőzés
Szexuális kapcsolat során történő fertőzés
Ezekre a fertőzésekre jellemző, hogy a normál tejsavas környezet megszűnik, a tejsavas közegben élő savas pH-t fenntartó laktobacillusok kipusztulnak, helyettük kórokozó baktériumok telepednek meg. Ezeknek a baktériumoknak egy része szintén előfordulhat alacsony csíraszámban a hüvelyben vagy akár a végbélben is. Innen előreterjedve okozza a hüvely fertőzését. Néhányan közülük nem elégednek meg a hüvelyfertőzéssel, hanem a húgycsövön felfele terjedve megfertőzik a vizeletet is, s gyakran okoznak ezáltal alhasi fájdalmat is. A megváltozott hüvelyváladékban könnyen elszaporodnak a kórokozó baktériumok, és mellettük gyakran létrejönnek egyéb társfertőzések is.
A tünetek igen változatosak lehetnek. A megváltozott hüvelyi folyásnak kifejezetten kellemetlen szaga van, bár előfordulhat hogy mennyiségileg, csupán kismértékben szaporodott meg. Ritkábban égő érzés lehetséges a hüvelyben, mely együtt járhat fájdalmas nemi együttléttel is.
A bakteriális fertőzés mindig magában rejti a kismedencei fertőzés kialakulásának lehetőségét, ezért, ha nincs megfelelően kezelve, komoly szövődményekhez vezethet, petefészek-gyulladás, méhgyulladás, esetleg ebből adódóan meddőség is kialakulhat.
A hüvelyfertőzés tünetei
Viszketés érzése a hüvelyben (vagina) vagy a külső nemi szerven (vulva), a hüvelyfolyás fokozódása, színének és sűrűségének megváltozása, hüvelyfolyás tiszta szürke vagy sárgászöld váladékkal, halszagú vagy kellemetlen illattal, vizelési fájdalom, fájdalom közösülés során.
A szürkés, halszagú folyás esetén legtöbbször kevert - tehát többféle baktérium okozta - hüvelygyulladásra kell gondolni. A fertőzés nem csak szexuális úton jöhet létre.
A Trichomonas vaginalis, egy ostoros egysejtű, mely nemi érintkezéssel terjed. Viszketéssel járó, zöldes-sárga, habos, bűzös folyás esetén kell rá gondolni. Friss hüvelykenet mikroszkópos vizsgálatával gyorsan diagnosztizálható.
Az élesztőgomba (Candida albicans) az emberi szájnak, bélnek, hüvelynek, sőt a bőrnek is állandó lakója. Komoly, egész szervezetre kiterjedő betegséget csak leromlott immunrendszerű, például HIV (human immundeficientia vírus) fertőzött, vagy intenzív osztályon kezelt betegnél okoz.
A candidiasis kialakulásához hozzájáruló tényezők
A Candida által kiváltott betegség tünetei a megtelepedés helyétől függnek. A szájüreg Candida fertőzése a szájpenész, mely főként újszülöttek megbetegedése, fehér fájdalmas foltok képződésével jár, amelyek ráterjedhetnek a nyelőcsőre is. A nyálkahártyákon finom, bársonyfényű, fehér vagy szürkés lepedék alakul ki.
Hüvelyfertőzések esetén legtöbb alkalommal a partner egyidejű kezelése is ajánlatos.
Gyakori gombás fertőzés egyéb egészségügyi problémát jelezhet. Visszatérő fertőzés esetén orvosi vizsgálat szükséges. Ha a tünetek 3 nap után nem javulnak, orvoshoz kell fordulni, mert más lehet a fertőzés oka, nem gombás eredet.
A hüvely és környékén a humán papilloma vírus (HPV) okoz szemölcs-szerű kinövéseket. Nemi úton terjed, kezelése nehéz, sok türelmet igényel, de feltétlenül kezelendő, mert daganatos sejtelváltozások megindításában szerepe lehet. A kezelés podophillin gyantával, fagyasztással vagy electrocauterizációval történhet.
Menjen el orvosához, ha hüvelygyulladásra gyanakszik! (A késlekedés fokozza a szövődményveszélyt!)
Szedje a gyógyszereket az orvos által mondott mennyiségben és időtartamban még akkor is, ha a tünetek néhány napon belül megszűnnek!
Felállítja a diagnózist és kizárja a cukorbetegség, ill. a nemi úton terjedő betegségek lehetőségét.
Mintát vesz a hüvelyváladékból, hogy azonosítsa a fertőző mikroorganizmust.
Gyógyszeres kezelést végez szájon átszedhető antibiotikumokkal vagy gyógyszeres hüvelykúppal.
Hormontartalmú hüvelykrémet ír fel menopauzás nők számára.
Szükség esetén hormonpótló kezelést kezdeményez.
A normál baktériumflóra (Döderlein flóra) visszaállítása a kórokozók kiirtása után.
A savas PH visszaállítása és fenntartása a kezelés után.
Mossa meg a napi tisztálkodás során a nemi szerveket is! Lágy, nem-parfümözött szappant használjon, és kerülje a talkum port, ha bőre érzékeny!
Ha szivaccsal tisztítja a nemi szerveket, a súrolást elölről hátrafelé végezze, anélkül, hogy a bőrt felsértené!
Kerülje a hüvelyben alkalmazható szerek/eszközök (pl. dezodoránsok, irrigátorok) használatát, főleg, ha érzékeny rájuk!
A menstruáció alatt kerülje ugyanazon egészségügyi betét huzamosabb időn keresztül történő használatát! Sose felejtse el ellenőrizni, hogy kivette-e az utolsó tampont!
Ha életkora a menopauza időszaka felé közeledik, konzultáljon orvosával/nőgyógyászával a hormonpótló terápia esetleges alkalmazásáról!
Használjon a normál baktériumflóra (Döderlein flóra) fenntartására és visszaállitára szolgáló készítményeket
Használjon savas PH visszaállítására és fenntartására szolgáló készítményeket
Komplex kezelés kell! Minél elhúzódóbb lefolyású a hüvelygyulladás, annál kevésbé hat rá az antibiotikum. A megfelelő eredmények elérése érdekében olyan módszereket kell alkalmazni a hüvelyi pH-egyensúly helyi védelme és regenerációja mellett, amelyek a szervezet egészére, így az immunrendszerre is kedvező hatást gyakorolnak! A terápia kezdetén kötelező a szülész-nőgyógyász szakorvosi vizsgálat a citológiai - mikrobiológiai - kenet vizsgálattal egyetemben, a kórokozók kimutatása miatt. A hüvelyregenerációt és a megelőzést segítik a tejsavbaktérium-tartalmú kúpok és a tejsavas irrigálás.